Nekane Naberan Arrasate

Nekane Naberan Arrasatek (Ondarroa, Bizkaia, 1971ko otsailaren 20a) enpresaburua da. 1994tik, Naberan Sareak enpresan dihardu. 

 Bizitza 
Jose Mari Naberan aitaren eskutik hasi zen beharrean enpresa lehen urratsak ematen ari zela, eta hantxe jarraitzen du ordudanik. Gaur egun, hango zuzendaria da, Imanol Naberan Arrasate nebarekin batera. Ama Mari Tere Arrasate du, hura ere etxeko enpresan aritua. Hiru seme-alaben ama da.

 Ikasketak 
Oinarrizko ikasketak Zubi Zahar herri ikastolan egin zituen;eta, ondoren, Ondarroako institutura joan zen Bigarren Hezkuntza egitera. Batxilergoa amaitu ostean, zuzenbide ikasketak egin zituen Deustuko Unibertsitatean; eta gero, Naberan Sareak enpresan hasi zen lanean. Arrantzarako sareak egiten dituzte. Enpresa hazten ari zen eta hastapenetan produkzioan zuzenean izan ezik, beste arlo guztietan aritu zen.

Etxean beti arrantzarekin lotuta egon izan dira, eta horrek mundu hori barrutik ezagutzera eraman du. Arrantza mundua gizonena da batik bat, baina kontuan hartu behar da portuan andreek ere pisua eduki dutela eta daukatela. Kultura horren parte izateak jendeaurrean kokatzen laguntzen dio Naberani.

 Lan ibilbidea 
Ikasketak amaitu ostean, 1994an hasi zen Naberan Sareak-en lanean. Enpresaren jatorria Imanol Naberanek (Nekane Naberanen aitonak) 1960ko hamarkadan Ondarroako portuan sortu zuen arrantza-aparailuen tailer txiki batean dago. Haren semeak, Jose Marik, 1985ean hartu zuen negozioaren ardura; horrela, berak eta Mari Tere emazteak arraste-sareak diseinatu eta fabrikatu zituzten, gaur egun arte mantendu den berrikuntza bilakaera kultura ezarriz. 

Hirugarren belaunaldiak zuzentzen du 2010ean Naberan Group bihurtu zen negozioa.

Taldearen egoitza nagusia Mutrikun (Gipuzkoa) dago. Espainiako Estatuan ez ezik kanpora ere zabaldu zuten merkatua. Horrela, mendebaldeko Afrikan ere asko saltzen dute, Senegalen duten banatzailearen bidez. 1998an enpresa indartzen joan zen José Mari Naberan-en arraste-sareen aldeko apustuarekin, eta, horregatik, beste urrats bat eman zuen nazioartekotzean Grupo Adrienen bidez, Senegalgo merkatura zabalduta. Baina, merkaturik garrantzitsuena Frantziako Estatukoa da, non 2000. urtean Guilvinecen (Bretainia) instalazio bat irekitzea erabaki zuten. Horrez gain, La Turballen ere badute beste instalazio bat. Bestalde, 2008an hasi ziren Marokoko merkatuan bidea egiten, eta Agadirreko itsasontziei sareak hornitzen jarraitzen dute.

Kudeaketa postua exijentziarekin lotzen da. Naberanen ustez gizartearen exijentzia maila altu horiei erantzutera behartuta sentitu barik, bakoitzak bere izatea eta ahalmena dauzka, eta lasaitasunez garatu behar ditu, ze muturreko zorroztasunak funtzionamendu azeleratua edukitzera eramaten du, eta hori nekagarria da.

Berrikuntza erabiltzen dute eguneroko beharrei erantzuteko eta, hala, emaitzak hobetzeko. Baina horretarako lan-giroa ona izatea ezinbestekoa da. Helburu horri jarraituz eskualdean antolatutako jardunaldietan parte hartu izan zuen Naberanek eta azaldu zuen HAZINNOVAren esku hartzearekin diagnostiko bat eta jarduera-ildo batzuk martxan jartzea lortu zituela bere taldearen ongizatean sakontzeko. Horrela, pertsonen arteko harremanetan hobekuntza globala bilatuz, proiektu osoari mesede egingo dion norabidean jarraitzeko.

Lidergo Tailerretan ere parte hartu izan du hizlari gisa, beste emakume batzuekin batera, esaterako Gipuzkoan izandako “El camino hacia un liderazgo auténtico. Mujeres Líderes y (a la vez) extraordinarias-Andreak lider gertukoak”. Emakumeen Lidergoari buruzko Tailer trinko horretan, adimen emozionala, denboraren kudeaketa, komunikazio asertiboa, benetako lidergoa, norbere buruarenganako konfiantza, autoerrukia eta sentsibilitate estetikoa moduko gaiak landu zituzten.

 Nekane Naberan eta kirola 
Nekane Naberan hainbat kiroletan ibilia da. Atletismoan eman zituen lehen urratsak Zubi Zahar herri ikastolan, aitarekin, bere sasoiko beste hainbat eta hainbat ikaslek modura.  Izan ere, aitak, Jose Mari Naberanek, ikastolako kirol arloa dinamizatzen zuen. Neska asko zeuden, neskek kirolerako lekurik ez zeukaten garaian eta horrek emakumeei aukera ona eskaini zien kirol arloa eta arlo fisikoa garatzeko. Ikastola amaitu ostean ere atletismo lehiaketetan parte hartzen jarraitu zuen Atletico San Sebastian taldean, 16 urtera arte. Horrez gain, Ondarroako saskibaloi taldeetan —lehenengo ikastolakoan eta gero institutukoan— eta futbolean jokatu zuen.  Gaur egun, lantzean behin aringa-aringa edo bizikletan aritzen da.

 Erreferentziak 

 Kanpo estekak 

 Berrikuntzarako enpresei laguntzeko zerbitzuen aurkezpena (Gazteleraz)
 Hazinnova lekukoak (Gazteleraz)

Kategoria:Ondarroarrak
Kategoria:Gipuzkoako enpresaburuak
Kategoria:Emakume kudeatzaileak